นายกฯจี้ประกันภัยจ่ายสินไหมรวดเร็ว เป็นธรรม
อภิสิทธิ์ จี้ประกันภัย ให้บริการชดใช้ค่าสินไหมทดแทน หรือการจ่ายจำนวนเงินหรือผลประโยชน์ตามสัญญาประกันชีวิตอย่างถูกต้องครบถ้วน ตรวจสอบได้รวดเร็ว และเป็นธรรม&nbsp;&nbsp;&nbsp;
1 ก.ย. 2553

อภิสิทธิ์ จี้ประกันภัย ให้บริการชดใช้ค่าสินไหมทดแทน หรือการจ่ายจำนวนเงินหรือผลประโยชน์ตามสัญญาประกันชีวิตอย่างถูกต้องครบถ้วน ตรวจสอบได้รวดเร็ว และเป็นธรรม    
นายอภิสิทธิ์ เวชชาชีวะ นายกรัฐมนตรี กล่าวว่า ความคุ้มครองของการประกันวินาศภัยเป็นสิ่งที่เห็นได้ชัดเจนว่ามีส่วนกอบกู้วิกฤติเศรษฐกิจ  อาทิ การประกันอัคคีภัย ช่วยให้สถานประกอบการ หรือโรงงานอุตสาหกรรม ได้รับการชดเชยค่าเสียหายและสามารถฟื้นการประกอบการได้อย่างรวดเร็ว ตลอดจนการประกันภัยอื่นๆ ที่สนับสนุนการส่งออก เช่น  การประกันภัยการขนส่งสินค้า  การประกันสินเชื่อเพื่อการส่งออก การประกันภัยความรับผิดจากผลิตภัณฑ์  การประกันภัยธุรกิจหยุดชะงัก 
"ในประเด็นนี้  ผมก็ต้องชื่นชมภาคธุรกิจประกันวินาศภัย รวมทั้งสำนักงาน คปภ. ที่ได้สนับสนุนมาตรการแก้ปัญหาของรัฐบาล ด้วยการพัฒนากรมธรรม์ประกันภัยต่างๆ เช่น กรมธรรม์ประกันภัยการว่างงาน  โดยเฉพาะ กรมธรรม์ประกันภัยคุ้มครองชาวต่างชาติจากการจลาจล เพื่อกระตุ้นการท่องเที่ยวของประเทศที่ตกต่ำลงจากภาวะความวุ่นวายทางการเมือง"นายอภิสิทธิ์ กล่าว
นายอภิสิทธิ์  กล่าวว่า สิ่งที่จะขอฝากไว้และคิดว่าน่าจะสำคัญที่สุด ที่จะทำให้ภาคอุตสาหกรรมประกันภัยสามารถช่วยรัฐบาลได้ ประการแรก  คือ การให้บริการชดใช้ค่าสินไหมทดแทน หรือการจ่ายจำนวนเงินหรือผลประโยชน์ตามสัญญาประกันชีวิตอย่างถูกต้องครบถ้วน ตรวจสอบได้รวดเร็ว และเป็นธรรม    
ประการที่สอง คือ ผู้รับประกันภัย มีบทบาทสำคัญยิ่งในฐานะเป็นผู้รักษาหรือดูแล เบี้ยประกันภัย ที่ประชาชนฝากไว้ หรือ เงินของประชาชน  ให้มีดอกผลงอกเงยมากขึ้น  ดังนั้น การนำเงินดังกล่าวไปลงทุนหาผลประโยชน์ จะต้องเป็นไปตามที่กฎหมายกำหนด และต้องยึดหลักการลงทุนที่ถูกต้อง มีการจัดลำดับความสำคัญตามลำดับ คือ สภาพคล่อง  ความมั่นคงปลอดภัย  การกระจายความเสี่ยง  และผลตอบแทนจากการลงทุน 
ประการที่สาม  คือ  การมีผลิตภัณฑ์ประกันภัยที่ให้ความคุ้มครองสอดคล้องกับสภาพความเสี่ยงภัย ความจำเป็น และความต้องการของธุรกิจและประชาชน บริษัทประกันภัยจึงต้องลงทุนด้านการพัฒนาผลิตภัณฑ์ประกันภัยให้มากขึ้น ให้มีผลิตภัณฑ์ที่เป็นนวัตกรรมใหม่ (Product  Innovation) ที่สอดคล้องกับสภาพความเป็นไปของสังคม 
อาทิเช่น การประกันภัยเพื่อคุ้มครองรายได้ของเกษตรกร โดยใช้ดัชนีน้ำฝนและภัยแล้งในพืชผลประเภทข้าวโพดเลี้ยงสัตว์และข้าว  ซึ่งทราบว่าขณะนี้ เป็นโครงการนำร่องอยู่ในพื้นที่ภาคกลางและภาคตะวันออกเฉียงเหนือ  นโยบายสำคัญของรัฐบาล คือ การสร้างหลักประกันความมั่นคงและคุณภาพชีวิตที่ดีให้กับประชาชน  ดังนั้น  การส่งเสริมพัฒนากรมธรรม์ประกันภัยที่ประชาชนส่วนใหญ่ของประเทศ คือ ผู้มีรายได้น้อยหรือเกษตรกรสามารถซื้อความคุ้มครองได้  หรือที่ท่านเรียกว่า  “Micro Insurance”  จึงเป็นสิ่งสำคัญอย่างยิ่ง ซึ่งผมขอฝากเรื่องนี้ไว้กับสมาคมประกันวินาศภัย และสมาคมประกันชีวิตไทย และสำนักงาน คปภ. ด้วย
ประการสุดท้ายที่จะฝากไว้  คือ ธุรกิจประกันภัยเป็นธุรกิจที่พัฒนาเติบโตได้จะต้องมีองค์ประกอบที่สำคัญ โดยประชาชนจะต้องมีความรู้ความเข้าใจที่ถูกต้องและความเชื่อมั่นต่อระบบประกันภัย  การสร้างความรู้ความเข้าใจให้ประชาชนมีความตระหนักรู้